Lipowa hora

Lipowa hora () je 459 metrow wysoka hora w gmejnje Wjazońcy w sakskej Hornjej Łužicy.

 Mjeno 
Najstarše znate mjeno je Lipowa hora. Tole wobsteji ze serbskich słowow „lipa“ a „hora“ . Němske pomjenowanje Linzberg resp. starši Linßberg pochadźa z mjena Lindenberg, kotrež woznamjenja tež Lipowa hora a wobsteji z němskich słowow „Linde“ (lipa) a „Berg“ (hora). Staršej němskej pomjenowani stej Linzhübel a Scheibenhübel.

 Stawizny 
Hora naspomni so prěni króć w hornjołužiskej hraničnej lisćinje z lěta 1241, kotraž hranicy mjez Čěskim kralestwom a knjejstwom Mišnjanskich biskopow postaji. Na Oederowej karće Sakskeje z kónca 16. lětstotka je na skłoninje Lipowej hory lěs z mjenom  Kirchwaldt (Cyrkwinski lěs) narysowany. Pod horu namakachu při lěsnistwowych dźěłach wšelake slěborne pjenjezy, z kotrychž so dwanaće kuskow ze 16. abo 17. lětstotka zachowa.

 Přirodne poměry 
Hora leži w sakskim dźělu Łužiskich horow a jich mesogeochorje Sewjerne hornjołužiske hory. Na Lipowu horu nawjazuja na juhozapadźe hora Sokolnik (586 m), na juhowuchodźe Vogelberg (462 m) a na sewjerozapadźe wuběžk Lipowej hory Dawidowa hórka (420 m). Geologisku podłohu twori přewažnje dwubłyšćinkaty granodiorit a na sewjernej podnoze namaka so tež łužiski granodiorit. Najbóle rozšěrjeny typ pódy je podzolna bruna póda a mało tež wustupuja eroděrowana parabruna póda-pseudoglej, glej-koluvisol a regosol. Wuchodnje hač sewjernje pod horu ćeče rěka Wjazońca a na zapadnej skłoninje wužórli so rěčka Rotes Floß. Cyła hora tak słuša k přitočnišću Łobja a tuž Sewjerneho morja. Najwjetši dźěl Lipoweje hory je z jehlinowym lěsom zalěsnjeny. Wuchodnje hač sewjernje pod horu wupřestrěwatej so wjesce Rynar a Wjazońca. Lipowa hora leži w krajinoškitnej kónčinje Hornjołužiske hory (nimo wsow) a dźěl tohorunja leži w europsce wuznamnej kónčinje Hornja Wjazońca a pódlanske rěki. Hora je tež dźěl lěsneje kónčiny Hohwald.

 Turistika a wobchad 
Přez Lipowu horu wjedźe žołto markěrowana pućowanska šćežka, kotraž zwjazuje Wjazońcu z korčmu Hohwaldschenke, a zelena šćežka, kotraž zwjazuje Wjazońcu z Rynarjom. Přez sewjernu skłoninu wjedźe železniska čara Budyšin – Žandow ze železniskim zastanišćom „Neukirch (Lausitz) Ost“.

 Žórła 

 Literatura 

 Wotkazaj 

 Mapy.com: pućowanska karta, Lipowa hora a wokolina

Kategorija:Hora w Hornjej Łužicy
Kategorija:Hora w Sakskej
Kategorija:Wjazońca
Kategorija:Hora w Europje
Kategorija:Łužiske hory